**Ieteikumi darba devējiem, ja darba vietā apstiprināts garā klepus [1] gadījums.**

Garais klepus ir ļoti lipīga bakteriālā infekcijas slimība, kas var ātri izplatīties no cilvēka uz cilvēku, gaisa pilienu ceļā un saskaroties ar infekcioziem elpceļu izdalījumiem. Slimas personas ir īpaši infekciozas slimības sākumā un paliek infekciozi līdz 21 dienai pēc klepus sākuma, ja vien nav ārstēts ar antibiotikām, ko nozīmēja ārsts. Cilvēkiem, kuri nav vakcinēti, it sevišķi zīdaiņiem, ir lielāks smagas slimības gaitas risks. Plašāku informāciju var atrast Slimību profilakses un kontroles centrā (turpmāk – SPKC) tīmekļa vietnē [1].

Ieteikumi izstrādāti darba devējiem, lai palīdzētu pareizi rīkoties, ja darba kolektīvā ir reģistrēts saslimšanas gadījums ar garo klepu un novērstu tālāku infekcijas izplatīšanos un jaunu saslimšanas gadījumu parādīšanos darbinieku vidū.

1. Informēt darbiniekus par inficēšanās riskiem saistībā ar garā klepus gadījumu, ievērojot konfidencialitātes principus.

2. Atgādināt darbiniekiem, ka nedrīkst apmeklēt darbu, ja ir novērojami elpceļu infekcijas slimības simptomi (iesnas, paaugstināta ķermeņa temperatūra, klepus lēkmes, apgrūtināta elpošana), kā arī nedrīkst uzsākt darbu pēc slimības, kamēr nav saņemts ārsta atzinums par izveseļošanos.

3. Darbiniekiem, kuri bija tiešā kontaktā ar infekciozo personu, ieteicama veselības stāvokļa pašnovērošana 14 dienas, sākot no dienas, kad bija pēdējais kontakts ar garā klepus slimnieku. Ja kontakts ir noticis bērnu izglītības iestādē, bērnu uzraudzības pakalpojuma sniegšanas iestādē, stacionārā ārstniecības iestādē un sociālās aprūpes iestādē vai personām, kuru darbs saskaņā ar normatīvajiem aktiem var radīt iespējamu risku citu cilvēku veselībai, medicīniskā pārbaude un novērošana notiek pie ģimenes ārsta.

4. Darbiniekiem, kuri strādā augsta riska apstākļos (piemēram, veselības aprūpes iestāžu darbinieki, jaundzimušo vai bērnu aprūpes iestāžu darbinieki, vai citās iestādēs strādājošie ar regulāru saskarsmi ar personām, kurām ir augsts smagas slimības risks) pēc infekcijas simptomu (iesnas, paaugstināta ķermeņa temperatūra, klepus lēkmes, apgrūtināta elpošana) parādīšanās ir nekavējoties jāvēršas pie ģimenes ārsta un darbā drīkst atgriezties tikai ar ārsta atļauju (noslēgta darba nespējas lapa).

5. Veikt koplietošanas telpu regulāru vēdināšanu un mitro uzkopšanu.

6. Nodrošināt sanitāros mezglus ar šķidrajām ziepēm roku mazgāšanai, kā arī vienreizlietojamiem dvieļiem, ar tualetes papīru pietiekamā daudzumā un atkritumu tvertnēm, kuru atvēršanai nav nepieciešama pieskaršanās ar roku.

7. Veicināt biežu roku mazgāšanu ar ziepēm un ūdeni, sanitārajos mezglos un ēdnīcā izliekot atgādinājumus: „Rūpīgi mazgā rokas!” u.tml.

8. Nodrošināt, ka bieži lietotās virsmas, piemēram, durvju rokturi, tastatūras un koplietošanas aprīkojums, tiek regulāri tīrīti un dezinficēti.

9. Darba vietā ieteicams veicināt darbinieku informētību par garā klepus vakcināciju un tās nozīmi. Īpaša uzmanība jāpievērš darba vietā nodarbinātām grūtniecēm - viņām rekomendēts atgādināt par iespēju saņemt valsts apmaksātu vakcīnu grūtniecības laikā. Svarīgi nodrošināt, lai visas grūtnieces tiktu informētas par vakcinācijas nozīmi, kas palīdz aizsargāt gan viņu pašu, gan jaundzimušā veselību. Papildu informāciju par vakcīnas ieguvumiem var sniegt gan ģimenes ārsts, gan dzemdību speciālists-ginekologs, kurš uzrauga grūtniecības norisi.

[1] Informācija par infekcijas slimībām ir pieejama SPKC mājaslapā: <https://www.spkc.gov.lv/lv/infekcijas-slimibu-apraksti>